**Viaţa, adevărul şi calea...**

*Anton Stanciu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Trăim intens o epocă şocantă;

suntem savanţi, şi diavoli, şi cobai,

iar Dumnezeu pe ultima turnantă

ne vrea şi sfinţi, şi călăreţi, şi cai!

Nimic nu mai opreşte lunecarea

pe toboganul marelui desfrâu

când muntele se-amestecă cu marea

şi omenirea nu mai are frâu...

Să ne urcăm în limuzina rece

şi să-nchinăm paharul rubiniu,

că viaţa-i vis şi tot ca visul trece,

iar omul doar o dată este viu!

Clonează, Doamne, înc-o dată cerul

şi dă-ne Nemurirea şi-Adevărul!